ການໂຈມຕີທາງອາກາດ ເລີ້ມຄືນ ໃນເຢເມັນ ຫຼັງຈາກ ການຢຸດຍິງ ຍຸດຕິລົງ
ໃນເຊົ້າວັນອາທິດວານນີ້ ພວກຜູ້ນຳການເມືອງ ເຢເມັນ ພົບປະຫາລືກັນ ທີ່ນະຄອນຫຼວງ Riyadh ຂອງຊາອູດີ ອາເຣເບຍ ແຕ່ພວກກະບົດຮູທີ ບໍ່ໄດ້ເຂົ້າຮ່ວມນຳ.
ກຸ່ມແນວໂຮມ ພາຍໃຕ້ການນຳພາຂອງ Saudi Arabia ໄດ້ ເລີ້ມທຳການໂຈມຕີທາງອາກາດຄືນ ຕໍ່ພວກກະບົດ Shi’ite ໃນເຢເມັນ ຫຼັງຈາກການຢຸດຍິງມາເປັນເວລາຫ້າມື້ ເພື່ອມະ ນຸດສະທຳ ຍຸດຕິລົງ ການຢຸດຍິງໄດ້ໝົດກຳນົດລົງ ໃນຄືນວັນອາທິດວານນີ້ ແລະ ກຸ່ມແນວໂຮມ ກໍໄດ້ເລີ້ມທຳການໂຈມຕີທາງອາກາດ ຕໍ່ທີ່ ໝັ້ນແຫ່ງຕ່າງໆຂອງພວກກະບົດ ໃນເມືອງທ່າເຮືອ Aden ໃນພາກໃຕ້ຂອງເຢເມັນ ນັບແຕ່ທ້າຍເດືອນມີນາຜ່ານມາ ກຸ່ມແນວໂຮມ ໄດ້ທຳການ ໂຈມຕີທາງອາກາດໃສ່ພວກກະບົດຮູທີ ທີ່ໄດ້ຮັບການໜຸນຫຼັງຈາກອີຣ່ານ ໃນເຢເມັນ ທີ່ໄດ້ ຍຶດເອົານະຄອນຫຼວງ Sana’a ໃນເຊົ້າວັນອາທິດວານນີ້ ບັນດາຜູ້ນຳດ້ານການເມືອງຂອງເຢເມັນ ໄດ້ພົບປະກັນທີ່ນະຄອນ ຫຼວງ Riyadh ຂອງ Saudi Arabia ເພື່ອໂອ້ລົມສົນທະນາກັນເລື້ອງການແກ້ໄຂ ບັນຫາຂັດແຍ້ງກັນທີ່ພວມດຳເນີນໄປໃນປັດຈຸບັນ ຜ່ານການເຈລະຈາກັນ ແຕ່ບໍ່ມີຜູ້ຕາງໜ້າຈາກ ກຸ່ມກະບົດຮູທີ ເຂົ້າຮ່ວມໃນການພົບປະຫາລືກັນຄັ້ງນີ້ ພວກກະບົດຮູທີ ໄດ້ປະຕິເສດຕໍ່ວັດຖຸປະສົງຕົ້ນຕໍຂອງການພົບປະເຈລະຈາກັນເປັນເວລາ 3 ມື້ຄັ້ງນີ້ ຊຶ່ງກໍຄືການນຳເອົາປະທານາທິບໍດີAbdrabbu Mansour Hadi ທີ່ໄດ້ຖືກຮັບຮູ້ຈາກນາໆຊາດນັ້ນ ກັບຄືນໄປດຳລົງຕຳແໜ່ງ ທ່ານ Hadi ກ່າວຕໍ່ພວກທີ່ໄປຮ່ວມກອງປະຊຸມ ວ່າ ປະຊາຊົນເຢເມັນ ພາກັນລໍຖ້າສະຖຽນລະພາບ ຊຶ່ງສາມາດມີຂຶ້ນໄດ້ ກໍຕໍ່ເມື່ອລັດຖະບານ ທີ່ຖືກຕ້ອງຕາມກົດໝາຍຂອງປະເທດ ແລະພວກສະຖາບັນຕ່າງໆຂອງຕົນ ຖືກກູ້ຄືນມາ ແລະພວກກະບົດຮູທີ ປົດອາວຸດແລ້ວເທົ່ານັ້ນ ທ່ານ Hadi ໄດ້ປະນາມການຍຶດອຳນາດຂອງກຸ່ມດັ່ງກ່າວໃນປີແລ້ວນີ້ ຫຼັງຈາກໄດ້ບັນລຸຂໍ້ຕົກລົງ ຄອງອຳນາດທາງການເມືອງແຫ່ງຊາດ ຮ່ວມກັນແລ້ວນັ້ນ ສະຫະປະຊາຊາດ ກ່າວວ່າ ປະຊາຊົນຈຳນວນຫຼາຍກວ່າ 1500 ຄົນ ໄດ້ເສຍຊີວິດ 6200 ຄົນ ໄດ້ຮັບບາດເຈັບ ແລະ 450 ພັນຄົນ ໄດ້ກາຍເປັນພວກອົບພະຍົບ ຍ້ອນບັນຫາຂັດ ແຍ້ງກັນໃນເຢເມັນນັ້ນ